b'\n_START_ARTICLE_\nSondre Nordstad Moen\n_START_SECTION_\n2006\n_START_PARAGRAPH_\nMoen deltok i Nordisk juniormesterskap i friidrett 2006 i Eskilstuna i Sverige, og fikk der bronse p\xc3\xa5 5000 meter, bak Tuomas Jokinen og Alexander S\xc3\xb6derberg. Han satte norsk rekord p\xc3\xa5 2000 meter i U15-klassen i juni 2006, med 5:35,47, og slo med det Fredrik Naalsunds gamle rekord. Han satte l\xc3\xb8yperekord p\xc3\xa5 3 km i Trollheimsl\xc3\xb8pet. Han deltok i G15-klassen under Ungdomsmesterskapet 2006, og vant der 2000 meter og kom p\xc3\xa5 fjerdeplass p\xc3\xa5 800 meter._NEWLINE_I november deltok han i Nordisk mesterskap i terrengl\xc3\xb8p 2006, og kom der p\xc3\xa5 andreplass i U20-klassen, og han fikk ogs\xc3\xa5 s\xc3\xb8lv i U20-lagkonkurransen sammen med Sindre Buraas og Lars Bakke.\n_START_SECTION_\n2007\n_START_PARAGRAPH_\nI mars deltok han i Hovedlandsrennet 2007, og fikk der s\xc3\xb8lv p\xc3\xa5 7,5 km fri teknikk, bak Didrik T\xc3\xb8nseth._NEWLINE_Han deltok i G16-klassen under Ungdomsmesterskapet 2007, og vant der 1500 meter hekk, og kom p\xc3\xa5 femteplass p\xc3\xa5 800 meter. Under Junior-NM i friidrett 2007 deltok han i klassen MJ19, og vant 5000 meter med tiden 14:41,65. Han deltok p\xc3\xa5 10.000 meter under NM i friidrett 2007, og kom der p\xc3\xa5 femteplass. _NEWLINE_Under Nordisk juniormesterskap i friidrett 2007 kom han p\xc3\xa5 andreplass p\xc3\xa5 5000 meter, bak Alexander S\xc3\xb6derberg. Han vant U20-klassen under Nordisk mesterskap i terrengl\xc3\xb8p 2007, og Norge vant ogs\xc3\xa5 lagkonkurransen i denne klassen, der Moen l\xc3\xb8p sammen med Sindre Buraas og Lars Erik Malde. Han deltok ogs\xc3\xa5 i EM i terrengl\xc3\xb8p 2007, og kom der p\xc3\xa5 sjetteplass i juniorklassen.\n_START_SECTION_\n2008\n_START_PARAGRAPH_\nUnder NM i friidrett innend\xc3\xb8rs 2008 kom han p\xc3\xa5 sjetteplass p\xc3\xa5 1500 meter. VM i terrengl\xc3\xb8p 2008 ble arrangert i Edinburgh, og Moen kom der p\xc3\xa5 28.-plass i U20-klassen. Han deltok i Flor\xc3\xb8 Friidrettsfestival i juni, og kom der p\xc3\xa5 tredjeplass p\xc3\xa5 3000 meter hinder. _NEWLINE_Moen satte ny personlig rekord p\xc3\xa5 5000 meter under Junior-VM i friidrett 2008 i Bydgoszcz, der han endte p\xc3\xa5 14.-plass. Denne tiden var ogs\xc3\xa5 norsk bestenotering i G17-klassen. Han fikk bronse p\xc3\xa5 5\xc2\xa0000 meter under NM i friidrett 2008 i Trondheim, og bronse i Junior-NM i friidrett 2008 p\xc3\xa5 samme distanse, bak Sindre Buraas. I Nordisk Mesterskap i terrengl\xc3\xb8p i K\xc3\xb8benhavn vant han gull p\xc3\xa5 b\xc3\xa5de 6 km og i lagkonkurransen i U20-klassen, der han konkurrerte p\xc3\xa5 lag med Sindre Bur\xc3\xa5s og Henrik Ingebrigtsen. Han forsvarte med det titlene sine fra \xc3\xa5ret f\xc3\xb8r. _NEWLINE_Per utgangen av 2008 var hans personlige rekorder 8.12,10 p\xc3\xa5 3\xc2\xa0000 meter, 14.02,95 p\xc3\xa5 5\xc2\xa0000 meter og 29.21,92 p\xc3\xa5 10\xc2\xa0000 meter. H\xc3\xb8sten 2008 byttet han klubb fra Strindheim IL til SK Vidar, og deres \xc2\xabTeam Toppl\xc3\xb8p\xc2\xbb. Han fikk dermed ogs\xc3\xa5 ny trener; Frank Evertsen.\n_START_SECTION_\n2009\n_START_PARAGRAPH_\nMoen deltok i U20-klassen under VM i terrengl\xc3\xb8p 2009, som eneste norske deltaker. Han endte der p\xc3\xa5 74.-plass i den 8 km lange l\xc3\xb8ypa.  _NEWLINE_I juli deltok han i junior-EM (U20) i Serbia og kom der p\xc3\xa5 femteplass p\xc3\xa5 5\xc2\xa0000 meter med tiden 14.26,23. Ved NM i friidrett 2009 fikk han s\xc3\xb8lv p\xc3\xa5 10\xc2\xa0000 meter, bak Daabayaa Badhaso, og kom p\xc3\xa5 fjerdeplass p\xc3\xa5 5000 meter. Han deltok i Sentrumsl\xc3\xb8pet 2009, og ledet lenge l\xc3\xb8pet, men to km f\xc3\xb8r m\xc3\xa5lgang ble han l\xc3\xb8pt forbi av \xc3\x98ystein Sylta, som vant l\xc3\xb8pet. Han vant motbakkel\xc3\xb8pet Mosviksenderen Opp i Mosvik for tredje \xc3\xa5r p\xc3\xa5 rad. I august vant han 5000 meter under Nordisk juniormesterskap i friidrett 2009, som ble arrangert i Vasa i Finland._NEWLINE_Under NM i terrengl\xc3\xb8p 2009 fikk han s\xc3\xb8lv i kort l\xc3\xb8ype i april, bak Bj\xc3\xb8rnar Ustad Kristensen, og fikk der gull i stafett. NM lang l\xc3\xb8ype ble arrangert i oktober, og han fikk ogs\xc3\xa5 der s\xc3\xb8lv, seks sekunder bak Urige Arado Buta. I oktober debuterte han i Hytteplanmila, og vant denne med ny l\xc3\xb8yperekord p\xc3\xa5 28:50. Han vant U20-klassen under Nordisk mesterskap i terrengl\xc3\xb8p 2009, og Norge vant ogs\xc3\xa5 gull i lagkonkurransen. Under EM i terrengl\xc3\xb8p 2009 kom han p\xc3\xa5 fjerdeplass i juniorklassen, og Norge fikk der bronse i lagkonkurransen.\n_START_SECTION_\n2010\n_START_PARAGRAPH_\nHan deltok i VM i terrengl\xc3\xb8p 2010, og kom denne gangen p\xc3\xa5 31.-plass i U20-klassen. Han deltok i Europacupen p\xc3\xa5 10 000 meter i juni, men fullf\xc3\xb8rte ikke l\xc3\xb8pet. Norge deltok i Super League under Lag-EM i friidrett 2010, og Moen kom der p\xc3\xa5 sjuendeplass p\xc3\xa5 5000 meter, med ny personlig rekord p\xc3\xa5 14:00.03. Han br\xc3\xb8t 14-minuttersgrensen den 1. juli, da han l\xc3\xb8p p\xc3\xa5 13:44,43 under Folksam GP i Sollentuna. Den 28. juli 2010 deltok han i sitt f\xc3\xb8rste EM i friidrett, i Barcelona. Her l\xc3\xb8p han p\xc3\xa5 29.19,63 p\xc3\xa5 10\xc2\xa0000 meter, og fikk med det en 14.-plass. Han deltok ogs\xc3\xa5 p\xc3\xa5 5\xc2\xa0000 meter, men kvalifiserte seg ikke til finalen._NEWLINE_I september fikk han bronse i NM i terrengl\xc3\xb8p 2010, lang l\xc3\xb8ype, og han vant seniorklassen under Nordisk mesterskap i terrengl\xc3\xb8p 2010 i Trondheim, der Norge ogs\xc3\xa5 vant lagkonkurransen. Han vant Furumomila i oktober, med ny l\xc3\xb8yperekord p\xc3\xa5 29:16. Han deltok i U20-klassen under EM i terrengl\xc3\xb8p 2010, som eneste norske deltaker, og endte der p\xc3\xa5 femteplass.\n_START_SECTION_\n2011\n_START_PARAGRAPH_\nI januar 2011 vant han \xc2\xabGullskoen\xc2\xbb i juniorklassen, dette er en pris som deles ut av nettstedet Kondis, til Norges beste langdistansel\xc3\xb8pere. Moen deltok i VM i terrengl\xc3\xb8p 2011 i Spania, der han kom p\xc3\xa5 36.-plass. I mai satte han l\xc3\xb8yperekord i Folkemila i Namsos, og han kom p\xc3\xa5 femteplass i Europacupen p\xc3\xa5 10 000 meter i juni, med ny personlig rekord p\xc3\xa5 28:43,90. Han deltok p\xc3\xa5 5000 meter under Lag-EM i friidrett 2011, der Norge deltok i First League, og kom der p\xc3\xa5 andreplass bak Mert Girmalegesse fra Tyrkia. _NEWLINE_Under U23-EM i friidrett 2011 i Ostrava vant han gull p\xc3\xa5 10.000 meter, med tiden 28:41,66. Dette var ogs\xc3\xa5 ny personlig rekord. Han vant 5000 meter under NM i friidrett 2011. I september fikk han s\xc3\xb8lv i lang l\xc3\xb8ype under NM i terrengl\xc3\xb8p 2011 i Trondheim, og han deltok i EM i terrengl\xc3\xb8p 2011, der han fikk bronse i U23-klassen, og Norge vant lagkonkurransen i denne klassen.\n_START_SECTION_\n2012\xe2\x80\x932013\n_START_PARAGRAPH_\nHan konkurrerte lite i 2012 og 2013 p\xc3\xa5 grunn av skade; han skadet seg p\xc3\xa5 vinteren f\xc3\xb8r 2012-sesongen, og vinteren 2013 opererte han en avrevet sene i foten. Han kom p\xc3\xa5 tredjeplass i Venlo Halvmaraton i Nederland i 2012.\n_START_SECTION_\n2014\n_START_PARAGRAPH_\nI januar 2014 konkurrerte han igjen etter skadeavbrekket, og vant det 9 km lange Nytt\xc3\xa5rsl\xc3\xb8pet i Trondheim p\xc3\xa5 tiden 28:11. Han vant 10.000 meter under det danske mesterskapet p\xc3\xa5 10.000 meter i april, og kom p\xc3\xa5 niendeplass p\xc3\xa5 3000 meter under Norwegian Grand Prix-stevnet i Oslo i mai. Han satte ny personlig rekord p\xc3\xa5 10.000 meter under Gouden Spike i Nederland, der han kom p\xc3\xa5 fjerdeplass med tiden 28:40,27._NEWLINE_Under EM i friidrett 2014 deltok han p\xc3\xa5 10.000 meter, og endte der p\xc3\xa5 niendeplass, og han fikk s\xc3\xb8lv p\xc3\xa5 5000 meter under NM i friidrett 2014, bak Marius Vedvik. Han vant halvmaratonl\xc3\xb8pet under Oslo Maraton 2014, og han vant NM i terrengl\xc3\xb8p 2014 lang l\xc3\xb8ype i oktober.\n_START_SECTION_\n2015\n_START_PARAGRAPH_\nHan deltok i Payton Jordan Invitational i California, og forbedret der sin personlige rekord p\xc3\xa5 10.000 meter til 28:25,23. I Lag-EM i friidrett 2015 deltok Norge i Super League, og Moen kom der p\xc3\xa5 niendeplass p\xc3\xa5 5000 meter. Norge endte p\xc3\xa5 12. og sisteplass i dette mesterskapet, og rykket dermed ned til First League. Han vant 10.000 meter under NM i friidrett 2015 i Haugesund, og han vant NM i halvmaraton 2015 med tiden 1:04:55. Han kom p\xc3\xa5 tredjeplass i Birmingham Great Half Marathon og fjerdeplass i Firenze Marathon.\n_START_SECTION_\n2016\n_START_PARAGRAPH_\nMoen hadde flere topp 10-plasseringer v\xc3\xa5ren 2016, med andreplass i Schoorl Groet Uit Run (10 km), niendeplass i Haag halvmaraton, sjetteplass i Nice halvmaraton, tiendeplass i Casablanca Memorial Rahal 10K i Marokko og femteplass i Appingedam Stadsloop i Nederland. _NEWLINE_Under OL 2016 i Rio ble Moen nummer 19 i maraton. P\xc3\xa5 h\xc3\xb8sten kom han p\xc3\xa5 \xc3\xa5ttendeplass i Amsterdam Dam tot Damloop (10 km) og 13.-plass i Valencia Halvmaraton. I desember kom han p\xc3\xa5 13.-plass i EM i terrengl\xc3\xb8p 2016. Etter OL begynte han \xc3\xa5 samarbeide med italienske Renato Canova som trener, etter et \xc3\xa5r der han hadde v\xc3\xa6rt uten trener.\n_START_SECTION_\n2017\n_START_PARAGRAPH_\nDen 9. april 2017 satte han norsk rekord p\xc3\xa5 maraton med tiden 2.10.07 da han l\xc3\xb8p inn til tredjeplass i Hannover Marathon. Den 28. juni 2017 satte han personlig rekord p\xc3\xa5 10 000 m med tiden 28.15,12 under et stevne i Ostrava. Det er den femte beste tiden av en nordmann og den beste av en nordmann siden 1992. _NEWLINE_Han satte ny personlig rekord p\xc3\xa5 5000 meter i Belgia den 22. juli, med tiden 13:20,16, og han deltok p\xc3\xa5 5000 meter under VM i friidrett 2017, der han kom p\xc3\xa5 25.-plass. Under NM i friidrett 2017 fikk han s\xc3\xb8lv p\xc3\xa5 5000 meter. Han satte ny personlig rekord p\xc3\xa5 10 km i september (27:55) og p\xc3\xa5 15 km i oktober (42:26). Den 22. oktober 2017 satte han norsk rekord p\xc3\xa5 halvmaraton, da han l\xc3\xb8p inn til 59.48 og fjerdeplass i Valencia halvmaraton. Tiden var den tredje beste tiden av en europeisk ut\xc3\xb8ver noensinne p\xc3\xa5 denne distansen._NEWLINE_3. desember 2017 vant han Fukuoka Marathon i Japan, og satte samtidig europeisk rekord p\xc3\xa5 distansen med tiden 2.05.48. Rekorden ble st\xc3\xa5ende til 7. oktober 2018 da den ble forbedret av Mo Farah med 37 sekunder._NEWLINE_I 2017 ble han tildelt Olavstatuetten.\n_START_SECTION_\n2018\n_START_PARAGRAPH_\nMen var nominert til \xc2\xab\xc3\x85rets mannlige ut\xc3\xb8ver\xc2\xbb for 2017 under Idrettsgallaen 2018 i januar, men prisen gikk til Karsten Warholm.'